ET Euroopa Liidu Teataja C 272/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 272/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„CAROTA DELL'ALTOPIANO DEL FUCINO”

EÜ nr: IT-PGI-0105-0988-17.04.2012

KGT ( X ) KPN ( )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond —  Päritolutõend —  Tootmismeetod —  Seos piirkonnaga —  Märgistus —  Riiklikud nõuded —  Muu

2. Muudatus(t)e liik

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Toote kirjeldus

— Tootespetsifikaadis on öeldud, et kaitstud geograafiline tähis „Carota dell'Altopiano del Fucino” märgib Daucus carota L. liiki kuuluvate järgmiste sortide porgandit: „Maestro” (Vilmorin), „Presto” ja „Concerto” (Vilmorin), „Napoli” (Bejo), „Nandor” (Clause) ja „Dordogne” (SG). See väide välistab võimaluse kasutada praegu turul saadaolevaid muid sorte või hübriide, mille kaubanduslikud ja kvaliteediomadused tootmispiirkonnas on osutunud samaks, kui on ette nähtud „Carota dell’Altopiano del Fucino” spetsifikaadis ja millel on teatavatel juhtudel lisaks ka paremad kasvatusega (suurem resistentsus teatavatele taimehaigustele) seotud omadused ja parem säilivus. Nendest kaalutlustest lähtuvalt peetakse asjakohaseks muuta tootespetsifikaati, lisades sinna muude sortide ja hübriidide kasutamise, kui dokumenteeritud katsetega on tõendatud, et nende sortide ja hübriidide kvaliteediomadused vastavad toote „Carota dell’Altopiano del Fucino” spetsifikaadis esitatud kirjeldusele.

— Peetakse asjakohaseks ajakohastada beetakaroteenisisalduse näitajad kasvatuspiirkonnas tehtud katsete tulemuste põhjal. Kasvatuspiirkonnas tehtud katsed on näidanud, et beetakaroteenisisaldust mõjutab kasutatud väetisekogus ja eelkõige väetamismeetod. Beetakaroteenisisaldus kasvab, kui suurendatakse lämmastikuga väetamist, eelkõige väetiselahusega niisutamise abil enne saagikoristust. Peale selle, et nimetatud meetodid on kulukad ja ei too mingit kasu lõpptootele, muudavad need porgandid vastuvõtlikeks taimehaigustele, millega kaasneb lühem säilivusaeg, ja ei vasta eesmärgile vähendada lämmastiku kasutamist ja kasutada säästlikumalt põllumajanduse veeressursse. Praegu on toote „Carota dell’Altopiano del Fucino” jaoks välja pakutud beetakaroteenisisaldus, mis ületab 60 mg/kg. See näitaja võimaldab säilitada toote eripära toote „Carota dell’Altopiano del Fucino” kasvatuspiirkonnas, kuna on suurem kui vastavas erialakirjanduses porgandite kohta kehtestatud keskmine väärtus.

— Peetakse asjakohaseks vähendada porgandite valgusisaldust 1,2 %-lt 0,5 %-le. Valgusisalduse vähendamine ei mõjuta toote kvaliteediomadusi, kuna tarbijad ei pea porgandit märkimisväärseks valguallikaks. Väljapakutud väärtus ei mõjuta ka kuidagi toote kaubanduslikke omadusi, turustatavust ja äratuntavust turul.

— Peetakse asjakohaseks jätta välja viited ekstra- ja I klassidele seoses määruse (EÜ) nr 730/1999 (millega sätestatakse porgandi turustusstandard) kehtetuks tunnistamisega.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„CAROTA DELL'ALTOPIANO DEL FUCINO”

EÜ nr: IT-PGI-0105-0988-17.04.2012

KGT ( X ) KPN ( )

1. Nimetus

„Carota dell'Altopiano del Fucino”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud geograafiline tähis „Carota dell'Altopiano del Fucino” märgib Daucus carota L. liiki kuuluvate järgmiste sortide porgandit: Maestro (Vilmorin); Presto (Vilmorin); Concerto (Vilmorin); Napoli (Bejo); Nandor (Clause); Dordogne (SG).

Võidakse kasutada ka Nantese sordirühma kuuluvaid sorte ja nende hübriide, kui tootjad on dokumenteeritud katsetega tõendanud, et nende kvaliteediomadused vastavad kaitstud päritolunimetusega toote „Carota dell’Altopiano del Fucino” spetsifikaadis esitatud kvaliteedinõuetele. Nantese sordirühma kuuluvaid sorte ja nende hübriide võib porgandi „Carota dell’Altopiano del Fucino” tootmiseks kasutada juhul, kui nende toodete proovid on heaks kiitnud põllumajandus-, toiduainete- ja metsanduspoliitika ministeerium, kes võib selleks küsida kontrolliasutuse või muu asutuse tehnilist hinnangut.

Tootel peavad olema järgmised tunnused:

— kuju: silindriline, tömbi otsaga, juurekarvadeta;

— värvus: intensiivne oranž, ka ülaosas;

— sisaldus: — sahharoos > 3 %; — beetakaroteen > 60 mg/kg; — askorbiinhape > 5 mg/kg; — valgud > 0,5 %; — kiudained > 1,2 %;

— füüsikalised omadused: krõmpsuv viljaliha, ühtlaselt murduv.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kõik porgandi „Carota dell’Altopiano del Fucino” kasvatamise etapid peavad toimuma punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Kui porgandid on koristatud, tuleb need nelja tunni jooksul vedada ettevalmistuskeskustesse, kus porgandeid enne pesemist ja pakendamist jahutatakse, et säilitada nende krõmpsuvust, värvi ja maitset.

3.7. Erieeskirjad märgistamise kohta

Toode peab olema turustatud uues sobilikus pakendis, mis on valmistatud puidust, kartongist või plastist ning identifitseeritav märgise põhjal, millel on järgmised andmed:

— nimetus „Carota dell'Altopiano del Fucino” ja lühend IGP (kaitstud geograafiline tähis – KGT) ja sõnad „Indicazione geografica protetta”, mis on esitatud vähemalt kaks korda suuremas kirjas kui ükskõik milline muu märgisel olev teave;

— üksikasjalikud andmed tootmisega/pakendamisega tegeleva äriühingu nime, ärinime ja aadressi ning muu teabe kohta, mida nõutakse vastavates õigusaktides;

— käesolevas spetsifikaadis sätestamata lisateave on keelatud.

Tooteid, mis on valmistatud kaitstud geograafilise tähisega toote „Carota dell'Altopiano del Fucino” toormest, võib ka valmiskujul ja töödelduna turustada kaitstud geograafilise tähise viitega pakendis, kasutamata Euroopa Liidu logot ja tingimusel, et

— kasutatakse ainult kaitstud tõendatud geograafilise tähisega „Carota dell'Altopiano del Fucino” porgandit;

— äriühingud, kes kasutavad kaitstud geograafilise tähisega toodet „Carota dell'Altopiano del Fucino”, on kantud eriregistrisse, mida peab ja ajakohastab põllumajandus- ja metsandusministeeriumi volitatud kontrolliasutus, mis viib läbi äriühingute kontrolli ainult seoses kaitstud tootega.

Kui tootes ei kasutata ainult kaitstud geograafilise tähisega ja lühendit IGP kandvat „Carota dell'Altopiano del Fucino” porgandit, võib tähisega tootele kehtivate eeskirjade kohaselt viidata kui toote või töödeldud toote koostisosale.

Logo

Logo ülemine osa koosneb sõnadest „Carota dell'Altopiano del Fucino” ja on rohelises värvitoonis (mis on rahvusvahelise Pantone värvitabeli alusel S 274-1 CVS) ning musta piirjoonega, kirjatüübiks on Cooper blk hd bt, silmanähtava kirjakõrguse muutusega fraasi keskel (Altopiano) ja fraasi lõpus (Fucino) madalama maapinna väljendamiseks. Allpool on sõnad „Indicazione geografica protetta”, mille kirjatüübiks on Arial rounded mt bold ning mis on valges värvitoonis, ümbritsetud värvitooniga Pantone Reflex blue „peegelsinine”. Sõnastusest vasakul on ELi kaitstud geograafilise tähise logo.

4. Geograafilise piirkonna täpne määratlus

„Carota dell’Altopiano del Fucino” tootmispiirkond hõlmab kogu Altopiano del Fucino piirkonda.

Selle välispiiriks on Strada Provinciale Circonfucense ja see hõlmab ka maa-alasid, mis on jaotatud taluteede ja nummerdatud kruntidena väiksemateks üksusteks ning mis on järgmiste L'Aquila provintsi omavalitsusüksuste osad: Avezzano ja seda ümbritsevad külad, Celano ja seda ümbritsevad külad, Cerchio, Aielli, Collarmele, Pescina ja seda ümbritsevad külad, S. Benedetto dei Marsi, Gioia nei Marsi ja seda ümbritsevad külad, Lecce dei Marsi, Ortucchio, Trasacco ja Luco dei Marsi.

5. Seos geograafilise piirkonnaga

5.1. Geograafilise piirkonna eripära

Altopiano del Fucino – piirkond, mis on eelkõige tuntud oma köögiviljatoodangu poolest – asub Lõuna-Itaalia keskosas, Abruzzos – maakonnas, mida kutsutakse Regione dei Parchi.

Piirkond asub 700 m kõrgusel üle merepinna ja on tasase pinnamoega. Seal on 16 000 hektarit maad ning see on ümbritsetud mägedega, mis on erilise keskkonnahuvi objektiks, nagu näiteks Abruzzo ja Velino-Sirente looduskaitseala mäed ning Ernici ja Simbruini mäed.

Piirkonna põllumajandusliku kujunemise algus ulatub tagasi mitte kaugemale kui 19. sajandi lõppu, kui prints Alessandro Torlonia lasi lõplikult kuivaks tollal Itaalia kolmandaks suurimaks järveks peetud Fucino järve.

Kõnealuse piirkonna liivsavimullad on suure lubjasisaldusega ja selle pH on nõrgalt leeliseline kuni leeliseline. Mulla orgaanilise aine sisaldus on suur, mida võib põhjendada rohke sõnniku kasutamisega väetamisel, mida Fucino talupidajad teevad üle ühe aasta.

Kliimat mõjutavad ümbritsevad mäeahelikud, maapinna kõrgus ning suhteline õhuniiskus tänu tihedale kanalivõrgustikule, mis katab veevajaduse kasvuhooaja jooksul ning tagab pinnavee kogumise talvel. Olulise tähtsusega on see, et talved on karmid ja vihmased, sellal kui suvel (peamiselt juulist poole augustini) mõjutab kogu piirkonda kuumus ning piirkonna asukoha kõrguse tõttu kõigub temperatuur ööpäeva lõikes palju.

5.2. Toote eripära

Porgandile „Carota dell’Altopiano del Fucino” on iseloomulik peamiselt silindriline ja tömbi otsaga juurikas, mis on ilma juurekarvade ja sügavate lõhedeta varre juures, sileda koorega ning intensiivse oranži värvusega. Lisaomadusena tuleks nimetada toitainesisaldust: porgandil „Carota dell’Altopiano del Fucino” on suur tasakaalustatud askorbiinhappe- ja üldsuhkrusisaldus.

Vitamiinid on samuti porgandi „Carota dell'Altopiano del Fucino” iseloomulik koostisosa, mis teeb toote hõlpsasti eristatavaks; tiamiini, riboflaviini ning eelkõige karoteeni sisaldus on suur.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Porgandist „Carota dell’Altopiano del Fucino” on saanud Fucino piirkonna tähtsaim põllukultuur, mille omadused tulenevad kõnealuse piirkonna eripärast.

Kõnealuses kasvatuspiirkonnas valitsevad klimaatilised ja looduslikud tingimused, maapinna eripära ning mulla kobedus ja poorsus on andnud porgandile „Carota dell’Altopiano del Fucino” ainulaadsed, Euroopa tarbijate poolt tunnustatud ja hinnatud organoleptilised ja toitumisega seotud omadused.

Toote kerge kättesaadavus kõnealuses piirkonnas on soodustanud toote ettevalmistamise ja pakendamisega seotud tegevusi ning aidanud kaasa porganditest kuubikuid ja mahla valmistavate ettevõtete rajamisele. Kõik see on võimaldanud luua süsteemi, mis ühendab piirkonna suurepäraseid mulla- ja ilmastikutingimusi töötajate (kes töötavad kõnealuses sektoris põllumajandusettevõtjate või müüjatena) spetsialiseerumise kõrge tasemega ning töötlemisrajatiste rohkusega, mis kõik kokku tagab piirkonna tuntuse porgandikasvatuse vallas.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Carota dell’Altopiano del Fucino” spetsifikaadi muutmise taotluse 1. märtsi 2012. aasta Itaalia Vabariigi Teatajas (Gazzetta Ufficiale della Repubblica Italiana) nr 51.

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di Produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.